Document ID: 32000L0082

Komisijos direktyva 2000/82/EB
2000 m. gruodžio 20 d.
iš dalies keičianti Tarybos direktyvų 76/895/EEB, 86/362/EEB, 86/363/EEB ir 90/642/EEB dėl didžiausios leistinos pesticidų likučio koncentracijos vaisiuose ir daržovėse, grūdinėse kultūrose, gyvūninės kilmės maisto produktuose ir kai kuriuose augalinės kilmės produktuose, įskaitant vaisius ir daržoves, ir ant jų priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. lapkričio 23 d. Tarybos direktyvą 76/895/EEB dėl didžiausios leistinos pesticidų likučio koncentracijos vaisiuose bei daržovėse ir ant jų nustatymo [1] su paskutiniais pakeitimais, padarytais Komisijos direktyva 2000/57/EB [2], ypač į jos 5 straipsnį,
atsižvelgdama į 1986 m. liepos 24 d. Tarybos direktyvą 86/362/EEB dėl didžiausios leistinos pesticidų likučio koncentracijos grūdinėse kultūrose ir ant jų nustatymo [3] su paskutiniais pakeitimais, padarytais Komisijos direktyva 2000/81/EB [4], ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausios leistinos pesticidų likučio koncentracijos gyvūninės kilmės maisto produktuose ir ant jų nustatymo [5] su paskutiniais pakeitimais, padarytais Direktyva 2000/81/EB, ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausios leistinos pesticidų likučio koncentracijos tam tikruose augalinės kilmės produktuose, įskaitant vaisius ir daržoves, ir ant jų nustatymo [6] su paskutiniais pakeitimais, padarytais Direktyva 2000/81/EB, ypač į jos 7 straipsnį,
kadangi:
(1) Likučio koncentracija grūdinėse kultūrose ir augalinės kilmės produktuose, įskaitant vaisius ir daržoves, turėtų rodyti mažiausio pesticidų kiekio, reikalingo efektyviai augalų apsaugai, naudojimą, taikant juos taip, kad likučio kiekis būtų kiek galima mažesnis ir toksikologiškai priimtinas, ypač atsižvelgiant į gamtos apsaugą ir į įvertintąją vartotojų paros leistinąją dozę. Didžiausia likučio koncentracija gyvūninės kilmės produktuose turėtų rodyti gyvūnų suvartotą pesticidais apdorotų grūdinių kultūrų ir augalinės kilmės produktų kiekį ir, jei tinka, tiesiogines veterinarijos vaistų vartojimo pasekmes.
(2) Didžiausios pesticidų likučio koncentracijos vertės turėtų būti visą laiką iš naujo apsvarstomos ir gali būti keičiamos atsižvelgiant į naują informaciją ir duomenis. Kaip didžiausia likučio koncentracija (DLK) nustatoma apatinė analizinio nustatymo riba, jei dėl leidžiamų naudoti augalų apsaugos produktų pesticidų likučio koncentracija maisto produkte arba ant jo yra mažesnė nei galima aptikti, arba jei nėra leidimo naudoti, arba jei valstybių narių leidimai naudoti nebuvo patvirtinti reikiamais duomenimis, arba jei dėl leidimų naudoti trečiosiose šalyse likučio kiekis, kuris yra maisto produktuose, galinčiuose patekti į Bendrijos rinką, ir ant jų nebuvo patvirtintas tokiais būtinais duomenimis.
(3) Komisija priėmė sprendimus neįtraukti veikliųjų medžiagų į 1991 m. liepos 15 d. Tarybos direktyvos 91/414/EEB dėl augalų apsaugos produktų pateikimo į rinką [7] su paskutiniais pakeitimais, padarytais Komisijos direktyva 2000/80/EB [8], I priedą: dėl etilazinfoso (Komisijos sprendimas 95/276/EB) [9], dėl profamo (Komisijos sprendimas 96/586/EB) [10], dėl dinoterbo (Komisijos sprendimas 98/269/EB) [11], dėl DNOC (Komisijos sprendimas 1999/164/EB) [12], dėl pirazofoso (Komisijos sprendimas 2000/233/EB) [13], dėl monolinurono (Komisijos sprendimas 2000/234/EB) [14], dėl chlozolinato (Komisijos sprendimas 2000/626/EB) [15] ir dėl teknazeno (Komisijos sprendimas 2000/725/EB) [16]. Šiuose sprendimuose numatyta, kad augalų apsaugos produktų, turinčių šių veikliųjų medžiagų, daugiau nebus leidžiama naudoti Bendrijoje. Taigi, kad būtų galima tinkamai prižiūrėti ir kontroliuoti jų naudojimą ir apsaugoti vartotoją, visus pesticidų likučius, atsiradusius vartojant šiuos augalų apsaugos produktus, būtina įtraukti į Direktyvų 86/362/EEB, 86/363/EEB ir 90/642/EEB priedus. Siekiant suteikti galimybę įgyvendinti teisėtus lūkesčius dėl turimų pesticidų atsargų suvartojimo, Komisijos neįtraukimo sprendimuose buvo numatytas laipsniško likvidavimo laikotarpis, ir DLK verčių, pagrįstų nuomone, kad atitinkamos medžiagos neleidžiama naudoti Bendrijoje, reikėtų netaikyti tol, kol nesibaigs tai cheminei medžiagai taikomas laipsniško likvidavimo laikotarpis.
(4) Etilazinfoso didžiausia likučio koncentracija kai kuriuose produktuose buvo nustatyta Direktyvos 76/895/EEB su pakeitimais, padarytais Komisijos direktyva 82/528/EEB [17], II priede, tačiau valstybėms narėms buvo leista nustatyti didesnes DLK vertes. Siekiant Bendrijos lygiu nustatyti suderintas etilazinfoso, esančio vaisiuose bei daržovėse ir ant jų, didžiausios pesticidų likučio koncentracijos vertes, šias DLK vertes reikia įtraukti į Direktyvą 90/642/EEB. Be to, po leidimų prekiauti panaikinimo Bendrijos lygiu DLK vertės turėtų būti iš dalies pakeistos.
(5) Bendrijos didžiausios likučio koncentracijos vertės ir Codex Alimentarius (Kodekso) rekomenduojamos koncentracijos vertės nustatomos ir įvertinamos taikant panašias metodikas. Codex nėra nustatytos etilazinfoso, dinoterbo, DNOC, monolinurono, profamo ir chlozolinato didžiausios leistinos likučio koncentracijos vertės. Yra ribotas skaičius Codex nustatytų pirazofoso ir teknazeno didžiausių leistinų likučio koncentracijos verčių ir į jas buvo atsižvelgta šioje direktyvoje nustatant didžiausios likučio koncentracijos vertes. Komisijos direktyvos projektą Bendrija pateikė Pasaulio prekybos organizacijai ir į gautas pastabas buvo atsižvelgta rengiant galutinį direktyvos variantą. Jei būtų pateikti priimtini duomenys ir priimtini vartotojo leistinos paros dozės įvertinimo duomenys, Komisija galėtų ištirti galimybę kai kuriems pesticidų ir kultūrų deriniams nustatyti importo didžiausios likučio koncentracijos verčių paklaidas [18].
(6) Šioje direktyvoje numatytos priemonės atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/895/EEB II priedo nuostatos dėl etilazinfoso turi būti išbrauktos.
2 straipsnis
Direktyvos 86/362/EEB II priedo A dalies lentelė papildoma šiais pesticidais:
Pesticidų likutis | Didžiausia koncentracija (mg/kg) |
Etilazinfosas | 0,05 |
Chlozolinatas | 0,05 |
Dinoterbas | 0,05 |
DNOC | 0,05 |
Monolinuronas | 0,05 |
Profamas | 0,05 |
Pirazofosas | 0,05 |
Teknazenas | 0,05 |
3 straipsnis
Direktyvos 86/363/EEB II priedas šiuo dokumentu iš dalies keičiamas taip:
1. Šie pesticidų likučiai įrašomi į A dalies lentelę:
Pesticidų likutis | Didžiausia koncentracija (mg/kg) |
Mėsos riebalų, mėsos gaminių, subproduktų ir gyvūninių riebalų, išvardytų I priede, kurių KN kodai 0201, 0202, 0203, 0204, 0205 00 00, 0206, 0207, ex 0208, 0209 00, 0210, 1601 00 ir 1602 (1) (4) | Karvių pieno ir nenugriebto karvių pieno, išvardyto I priede, kurio KN kodas 0401; kitų maisto produktų, kurių KN kodai 0401 0402, 0405 00 ir 0406, pagal (2) (4) | Šviežių kiaušinių be lukšto, paukščių kiaušinių ir kiaušinių trynių, išvardytų I priede, kurių KN kodai 0407 00 ir 0408 (3) (4) |
Etilazinfosas | 0,05 | 0,05 | 0,05 |
Pirazofosas | 0,02 | 0,02 | 0,1 |
Teknazenas | 0,05 | 0,05 | 0,05 |
2. Šie pesticidų likučiai įrašomi į B dalies lentelę:
Pesticidų likutis | Didžiausia koncentracija (mg/kg) |
Mėsos, įskaitant riebalus, mėsos gaminių, subproduktų ir gyvūninių riebalų, išvardytų I priede, kurių KN kodai 0201, 0202, 0203, 0204, 0205 00 00, 0206, 0207, ex 0208, 0209 00, 0210, 1601 00 ir 1602 | Pieno ir pieno produktų, išvardytų I priede, kurių KN kodai 0401, 0402, 0405 00 ir 0406 | Šviežių kiaušinių be lukšto, paukščių kiaušinių ir kiaušinių trynių, išvardytų I priede, kurių KN kodai 0407 00 ir 0408 |
Dinoterbas | 0,05 | 0,05 | 0,05 |
DNOC | 0,05 | 0,05 | 0,05 |
Profamas | 0,05 | 0,05 | 0,05 |
Monolinuronas | 0,05 | 0,05 | 0,05 |
4 straipsnis
Į Direktyvos 90/642/EEB II priedo lentelę įrašomi pesticidų likučiai, kaip nustatyta šios direktyvos priede.
5 straipsnis
1. Ši direktyva įsigalioja dvidešimtą dieną po jos paskelbimo.
2. Valstybės narės priima įstatymus ir kitus teisės aktus, kurie, įsigalioję iki 2001 m. liepos 1 d., įgyvendina šią direktyvą. Apie tai jos nedelsdamos praneša Komisijai.
3. Šios priemonės etilazinfosui, profamui ir dinoterbui taikomos nuo 2001 m. liepos 1 d.
4. Šios priemonės DNOC, pirazofosui ir monolinuronui taikomos nuo 2002 m. liepos 1 d.
5. Šias priemones chlozolinatui ir teknazenui jos taiko nuo 2003 m. sausio 1 d.
6. Valstybės narės, tvirtindamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
6 straipsnis
Ši direktyva skirta valstybėms narėms.
Priimta Briuselyje, 2000 m. gruodžio 20 d.

Labels: 17
20